*Projekts*

LATVIJAS REPUBLIKAS MINISTRU KABINETS

2019. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par atbilstības novērtēšanas institūciju novērtēšanu, akreditāciju un uzraudzību**

*Izdoti saskaņā ar likuma “Par atbilstības novērtēšanu” 13.panta pirmo daļu*

*un Vides aizsardzības likuma 39.panta ceturto daļu*

**1. Vispārīgie jautājumi**

1. Noteikumi nosaka:

1.1. jomas, kurās nacionālā akreditācijas institūcija valsts aģentūra “Latvijas Nacionālais akreditācijas birojs” (turpmāk – aģentūra) novērtē, akreditē un uzrauga atbilstības novērtēšanas institūcijas;

1.2. kārtību, kādā aģentūra organizē atbilstības novērtēšanas institūciju novērtēšanu, akreditāciju un uzraudzību, tajā skaitā vides verificētāju akreditāciju un to darbības uzraudzību;

1.3. akreditācijas komisijas sastāvu, kompetenci un lēmumu pieņemšanas kārtību;

1.4. akreditēto atbilstības novērtēšanas institūciju sarakstā iekļaujamo informāciju;

1.5. akreditācijas zīmes paraugu;

1.6. kārtību, kādā izveido un uztur vides verificētāju reģistru.

2. Aģentūra novērtē, akreditē un uzrauga atbilstības novērtēšanas institūcijas (turpmāk – institūcijas), kas darbojas šādās jomās:

2.1. inspicēšana;

2.2. pārvaldības sistēmu sertificēšana;

2.3. personu sertificēšana;

2.4. testēšana un kalibrēšana;

2.5. medicīnas laboratoriskie izmeklējumi;

2.6. produktu sertificēšana;

2.7. vides verificēšana;

2.8. prasmes pārbaužu organizēšana;

2.9. validēšana un verificēšana.

3. Aģentūra, šo noteikumu 2.punktā minētajās jomās darbojošās institūcijas novērtē, akreditē un uzrauga:

3.1 reglamentētajā sfērā saskaņā ar Eiropas Parlamenta un Padomes 2008. gada 9. jūlija Regulu (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (turpmāk - Regula 765/2008), normatīvajiem aktiem par atbilstības novērtēšanu, Eiropas un starptautisko akreditācijas organizāciju dokumentiem, kas publicēti aģentūras tīmekļvietnē (turpmāk - saistošie piemērojamie dokumenti);

3.2. nereglamentētajā sfērā saskaņā ar Regulu 765/2008 un saistošajiem piemērojamiem dokumentiem.

**2. Kārtība, kādā aģentūra organizē atbilstības novērtēšanas institūciju novērtēšanu, akreditāciju un uzraudzību**

4. Aģentūra novērtēšanas procesu un akreditēto institūciju uzraudzību organizē atbilstoši aģentūras izstrādātai metodikai un procedūrām (turpmāk – aģentūras procedūras), kas publicētas aģentūras tīmekļa vietnē un izstrādātas saskaņā ar Regulas 765/2008 un saistošo piemērojamo dokumentu prasībām.

5. Institūcijas, novērtēšanas, akreditācijas un uzraudzības ietvaros, aģentūrai iesniedz dokumentus**,** kas apliecina institūcijas atbilstību šo noteikumu 3.punktā minētajām prasībām.

6. Institūciju novērtēšanu veic aģentūras izveidota novērtēšanas grupa, kuras sastāvā tiek iekļauti aģentūras vadošie vērtētāji, tehniskie eksperti vai tehniskie vērtētāji ar atbilstošu kompetenci attiecīgajā jomā, ja dalība institūcijas novērtēšanas procesā nerada interešu konfliktu.

7. Aģentūra, šo noteikumu 2.punktā minētās jomās darbojošās institūcijas novērtēšanas, akreditācijas un uzraudzības procesā piesaista tehniskos ekspertus un tehniskos vērtētāju, kas:

7.1. izskata institūciju iesniegtos dokumentus;

7.2. novērtē institūcijas atbilstību šo noteikumu 3.punktā noteiktajām prasībām;

7.3. sagatavo un iesniedz vērtējumu par institūcijas atbilstību šo noteikumu 3.punktā noteiktajām prasībām;

7.4. sūdzību izskatīšanas gadījumos pēc aģentūras pieprasījuma sniedz aģentūrai informāciju par novērtēto institūciju.

8. Aģentūra savā tīmekļa vietnē izveido un uztur akreditēto institūciju sarakstu un vides verificētu reģistru, kurā norāda šādu informāciju:

8.1. institūcijas akreditācijas numurs;

8.2. institūcijas nosaukums, juridiskā adrese un faktiskās darbības vietas adrese;

8.3. institūcijas aktuālā akreditācijas sfēra;

8.4. akreditācijas termiņš;

8.5. akreditācijas apturēšanas termiņš šo noteikumu 30.5. apakšpunktā minētajos gadījumos.

**2.1. Akreditācijas pieteikuma iesniegšanas kārtība**

9. Lai saņemtu akreditāciju vai veiktu izmaiņas akreditētajā sfērā, institūcija iesniedz aģentūrā iesniegumu, kam pievieno visus šo noteikumu 5.punktā minētos dokumentus.

10. Ja institūcija nav iesniegusi visu šo noteikumu 9.punktā nepieciešamo informāciju, aģentūra lūdz institūcijai iesniegt trūkstošo informāciju, norādot termiņu dokumentu iesniegšanai.

11. Iesniedzot aģentūrā šo noteikumu 9.punktā minēto iesniegumu un tam pievienotos dokumentus papīra formā, institūcija tos iesniedz arī elektroniskā datu nesējā.

12. Pēc pilnīgas šo noteikumu 9.punktā minētās informācijas saņemšanas, attiecībā uz sākotnējo akreditāciju, aģentūra ar institūciju slēdz līgumu, kurā nosaka pušu tiesības un pienākumus.

13. Aģentūra neuzsāk institūciju novērtēšanas procesu, ja izpildās kāds no zemāk minētajiem apstākļiem:

13.1. institūcija nav iesniegusi šo noteikumu 10.punktā minēto informāciju aģentūras noteiktajā termiņā;

13.2. institūcija nav veikusi samaksu par attiecīgo novērtēšanas procedūru.

**2.2. Institūciju novērtēšanas kārtība**

14. Aģentūra informē attiecīgo institūciju par novērtēšanas plānu un šo noteikumā 6.punktā minēto novērtēšanas grupas sastāvu. Institūcija triju darbdienu laikā var izteikt noraidījumu tehniskajiem ekspertiem vai tehniskajiem vērtētājiem, iesniedzot aģentūrā pamatotu iesniegumu, norādot katra noraidītā eksperta vai tehniskā vērtētāja noraidījuma iemeslus. Aģentūra izvērtē institūcijas sniegto informāciju, un nepieciešamības gadījumā apstiprina citus ekspertus vai tehniskos vērtētājus.

15. Šo noteikumu 6.punktā minētā novērtēšanas grupa novērtē institūcijas atbilstību šo noteikumu 3.punktā noteiktajām prasībām, saskaņā ar šo noteikumu 14. punktā minēto novērtēšanas plānu.

16. Aģentūra veic novērtēšanu ārpus šo noteikumu 14.punktā minētā novērtēšanas plāna šādos gadījumos:

16.1. tās rīcībā ir informācija par neatbilstībām akreditētas institūcijas darbībā. Šādā gadījumā aģentūrai vizīte nav iepriekš jāsaskaņo ar institūciju un aģentūra pēc nepieciešamības var pieaicināt tirgus uzraudzības iestādes pārstāvi;

16.2. institūcija ir izteikusi lūgumu veikt izmaiņas tās akreditācijas sfērā;

16.3. institūcija ir informējusi par izmaiņām tās darbībā, kas var ietekmēt tās atbilstību šo noteikumu 3.punktā minētajām prasībām, un izmaiņu ietekmi uz akreditācijas statusu nav iespējams novērtēt, neapmeklējot institūciju;

16.4. institūcija ir informējusi aģentūru par izmaiņām tās akreditācijas sfērā iekļautajās metodēs vai procedūrās;

16.5. citos gadījumos, kad nepieciešams apmeklēt institūciju, lai pārliecinātos par tās atbilstību šo noteikumu 3.punktā noteiktajām akreditācijas prasībām.

17. Šo noteikumu 6.punktā minētā novērtēšanas grupa izvērtē institūcijas iesniegumu un tam pievienotos dokumentus, apmeklē institūciju tās darbības vietās, novērtē institūcijas veikto praktisko darbību, sagatavo novērtēšanas pārskatu un ziņo akreditācijas komisijai par institūcijas atbilstību šo noteikumu 3.punktā noteiktajām akreditācijas prasībām. Aģentūrai ir tiesības neapmeklēt institūciju tās darbības vietās, ja izmaiņas akreditācijas sfērā neietekmē institūcijas spēju veikt atbilstības novērtēšanas darbības.

**2.3. Akreditēto institūciju darbības uzraudzības kārtība**

18. Aģentūra, piešķirot institūcijai akreditāciju, izstrādā novērtēšanas programmu visam šo noteikumu 32. punktā minētajam akreditācijas ciklam, nodrošinot, ka visa akreditācijas cikla ietvaros aģentūra novērtē institūcijas atbilstību šo noteikumu 3.punktā minētajām prasībām visās darbības vietās un visā akreditācijas sfērā.

19. Institūcijas akreditācijas sfēras, atrašanās vietu, personāla vai citu izmaiņu, kas var ietekmēt institūcijas atbilstību šo noteikumu 3. punktā minētajām prasībām, gadījumā, aģentūra veic nepieciešamās izmaiņas novērtēšanas programmā.

20. Aģentūra uzrauga akreditēto institūciju darbību, ne retāk kā vienu reizi gadā, veicot plānotas uzraudzības darbības ievērojot šo noteikumu 14., 15. un 17. punktu un 18. punktā minēto novērtēšanas programmu.

21. Institūcija pēc aģentūras pieprasījuma, aģentūras noteiktajā termiņā, iesniedz visus uzraudzībai nepieciešamos šo noteikumu 5.punktā minētos dokumentus, nodrošinot iespēju veikt novērtēšanu institūcijas darbības vietās un novērot institūcijas veikto praktisko darbību klātienē.

22. Ja akreditēta sertificēšanas institūcija pārtrauc akreditētu pakalpojumu sniegšanu, tā rakstveidā informē visas personas vai komersantus, kurām tā izsniegusi sertifikātu, un ja iespējams nodod sertifikācijas lietas tai akreditētai sertificēšanas institūcijai, kurā sertificētā persona vai komersants nolēmis pārreģistrēties.

23. Sertificētā persona vai komersants divu mēnešu laikā pēc informācijas saņemšanas no sertificēšanas institūcijas par to, ka tā pārtrauc akreditētu pakalpojumu sniegšanu, iesniedz citā akreditētā sertificēšanas institūcijā iesniegumu par pārreģistrāciju un rakstveidā par to informē sertificēšanas institūciju, kura pārtrauc akreditētu pakalpojumu sniegšanu.

24. Jaunā akreditētā sertificēšanas institūcija mēneša laikā pēc minētā iesnieguma saņemšanas sertificēto personu vai komersantu pārreģistrē un izsniedz tai atbilstošu sertifikātu, par sertifikāta derīguma termiņu norādot sertificētajai personai vai komersantam iepriekš izsniegtajā sertifikātā norādīto sertifikāta darbības sākuma un beigu termiņu.

25. Sertificēšanas institūcijas, kura pārtraukusi akreditēto pakalpojumu sniegšanu, izsniegtais sertifikāts ir spēkā līdz dienai, kad sertificētā persona vai komersants saņem jaunās akreditētās sertificēšanas institūcijas izsniegto sertifikātu, bet ne ilgāk kā trīs mēnešus no dienas, kad saņemta informācija, no sertificēšanas institūcijas, ka tā pārtrauc akreditētu pakalpojumu sniegšanu.

26. Šo noteikumu 22. punktā minētā kārtība nav attiecināma uz tām akreditētām sertificēšanas institūcijām, kurām prasības attiecībā uz sertificēto personu lietu nodošanu noteiktas attiecīgās nozares reglamentējošajos normatīvajos aktos.

**3. Akreditācijas komisijas sastāvs, kompetence un lēmumu pieņemšanas kārtība**

27. Akreditācijas komisijas sastāvā iekļauj komisijas priekšsēdētāju ar kompetenci vērtējamā jomā un aģentūras vadošo vērtētāju, kurš nav īstenojis attiecīgās institūcijas novērtēšanas procesu.

28. Akreditācijas komisija akreditācijas lēmuma pieņemšanas procesā var pieaicināt institūciju, par kuras novērtēšanas rezultātiem tiek pieņemts lēmums, novērtēšanas procesā iesaistītos tehniskos ekspertus un tehniskos vērtētājus, kā arī neatkarīgus ekspertus, kuri piedalās komisijas darbā ar padomdevēja tiesībām.

29. Akreditācijas komisija:

29.1. izskata institūcijas novērtēšanas dokumentus;

29.2. iepazīstas ar vadošā vērtētāja ziņojumu par institūcijas novērtēšanas gaitu;

29.3. izvērtē vadošā vērtētāja rekomendācijas pamatotību.

30. Pamatojoties uz novērtēšanas rezultātiem aģentūra:

30.1. piešķir vai saglabā akreditāciju, ja institūcija atbilst šo noteikumu 3.punktā noteiktajām prasībām;

30.2. nepiešķir akreditāciju, ja institūcija neatbilst šo noteikumu 3.punktā noteiktajām prasībām;

30.3. paplašina akreditācijas sfēru, ja novērtēšanas rezultātā ir konstatēts, ka institūcija atbilst šo noteikumu 3.punktā noteiktajām prasībām papildus pieteiktajā sfērā;

30.4. sašaurina akreditācijas sfēru, ja institūcija neatbilst šo noteikumu 3.punktā noteiktajām prasībām attiecīgajā sfēras daļā vai institūcija nepilda akreditācijas nosacījumus konkrētā akreditācijas sfēras daļā, vai institūcija ir izteikusi šādu lūgumu;

30.5. aptur akreditāciju visā akreditācijas sfērā vai tās daļā uz laiku līdz sešiem mēnešiem, ja institūcija aģentūras noteiktajā termiņā nav novērsusi novērtēšanas laikā konstatētās neatbilstības, vai institūcija nepilda akreditācijas nosacījumus, vai ir izteikusi šādu lūgumu. Ja institūcija akreditācijas apturēšanas laikā nav apliecinājusi tās atbilstību šo noteikumu 3. punktā minētajām prasībām, Aģentūra pieņem lēmumu atcelt tās akreditāciju vai sašaurināt institūcijas akreditācijas sfēru, ja akreditācija ir apturēta noteiktā akreditācijas sfēras daļā.

31. Aģentūra atceļ akreditāciju, ja pastāv kāds no turpmāk minētajiem apstākļiem:

31.1. institūcija neatbilst šo noteikumu 3.punktā noteiktajām prasībām;

31.2. institūcija aģentūras noteiktajā termiņā nav novērsusi novērtēšanas laikā konstatētās būtiskās neatbilstības, kas pie akreditācijas saglabāšanas rada draudus sabiedrības drošībai, indivīdu dzīvībai, veselībai vai ar likumu aizsargātajām interesēm vai konstatētās neatbilstības ir sistemātiskas un tās atkārtojas akreditācijas cikla laikā;

31.3. institūcija sistemātiski nepilda akreditācijas nosacījumus;

31.4. institūcija ir izteikusi šādu lūgumu;

31.5. aģentūras rīcībā ir pierādījumi, ka institūcija**,** izmantojot akreditācijas statusu, ir veikusi krāpnieciskas darbības, slēpusi informāciju vai apzināti izplatījusi nepatiesu informāciju;

31.6. šo noteikumu 30.5.apakšpunktā minētajā gadījumā.

32. Akreditāciju pirmreizēji institūcijai piešķir uz četriem gadiem, atkārtoti – uz pieciem gadiem.

33. Ja institūcija novērtēšanas procesā nav iesniegusi šo noteikumu 5.punktā minētos dokumentus, vai tā neievēro akreditācijas noteikumus tādā mērā, ka aģentūrai nav iespējams veikt tās novērtēšanu un pieņemt lēmumu par institūcijas akreditāciju, aģentūra pieņem lēmumu par akreditācijas procesa izbeigšanu. Akreditācijas process arī tiek izbeigts, ja aģentūras rīcībā ir pārbaudāmi pierādījumi par institūcijas veiktām krāpnieciskām darbībām, nepatiesas informācijas sniegšanu vai informācijas slēpšanu, kas saistīts ar akreditācijas statusu.

34. Aģentūra, pēc lēmuma spēkā stāšanās, savā tīmekļa vietnē publicē informāciju, atbilstoši šo noteikumu 8.punktā noteiktajam, un sagatavo akreditācijas apliecību un tās pielikumu.

35. Gadījumos, kad akreditācijas sfērā vai akreditācijas statusā nav izmaiņas, jauna akreditācijas apliecība un tās pielikums netiek sagatavots. Spēku saglabā iepriekšējā akreditācijas apliecība un tās pielikums.

36. Šo noteikumu pielikumā noteikto akreditācijas zīmi var lietot akreditētās institūcijas to izdotajos atbilstības novērtēšanas dokumentos.

**4. Noslēguma jautājumi**

37. Institūcijas, kas akreditētas atbilstoši Ministru kabineta 2008. gada 16. decembra noteikumiem Nr.1059 "Noteikumi par atbilstības novērtēšanas institūciju novērtēšanu, akreditāciju un uzraudzību" atbilst šo noteikumu prasībām.

38. Prasība attiecībā uz akreditācijas zīmes lietošanu saskaņā ar šiem noteikumiem stājas spēkā 2020.gada 1.jūnijā, līdz šim datumam piemēro Ministru kabineta 2008. gada 16. decembra noteikumos Nr.1059 "Noteikumi par atbilstības novērtēšanas institūciju novērtēšanu, akreditāciju un uzraudzību" noteiktās prasības attiecībā uz akreditācijas zīmes lietošanu.

39. Noteikumi stājas spēkā 2020. gada 1. janvārī.

Ministru prezidents Arturs Krišjānis Kariņš

ekonomikas ministrs Ralfs Nemiro

Iesniedzējs:

ekonomikas ministrs Ralfs Nemiro

Vīza:

Valsts sekretārs Ēriks Eglītis